SA is nie te koop nie, sê GordhanPravin Gordhan. Foto: Flickr/GovernmentZA Suid-Afrika se toekoms lê in die hande van die aktiewe burgers wat moet opstaan en seker maak dat die staatskas nie geplunder word deur individue met persoonlike motiewe nie, sê die voormalige minister van finansies, Pravin Gordhan. Hy het Vrydagaand, tydens die Gandhi-lesing in Mountain Rise, Pietermaritzburg, gesê hy veroordeel die beweerde plundery van staatsgeld deur persone wat polities verbind is. “Dis vir ons almal om te sê Suid-Afrika is nie te koop nie, en dat ons nie sal toelaat dat ons land oorgeneem word nie,” het Gordhan gesê te midde van applous en ŉ gejuig van die gehoor. ŉ Groep mans het egter in die middel van sy toespraak na die verhoog geloop en plakkate rondgeswaai wat Gordhan kritiseer. Op van die plakkate het die woorde gestaan, “stooge of white monopoly capital”. Pres. Jacob Zuma se seun, Edward, was deel van dié groep, en het op Gordhan geskree en hom daarvan beskuldig dat hy saam met die opposisie gestem het tydens die onlangse debat in die nasionale vergadering oor ŉ mosie van wantroue in Zuma. “Jy is uitverkoop, jy het saam met die opposisie gestem, ons sal met jou afreken,” het Edward geskree. Gordhan het egter die gehoor gedaag om toegespits te bly in die strewe na sosiale geregtigheid en om nie toe te laat dat beloftes van geld hulle ontspoor nie. Hy het ook aan die protesterende groep gesê hulle moet vir hul base sê dat Suid-Afrikaners nie aan individue verkoop sal word nie. Hy loof sy voormalige adjunk Mcebisi Jonas toe hy geweier het om omkoopgeld te aanvaar en sy land te verkoop aan die ryk Gupta-familie. “Dit is iemand wat ‘nee’ gesê het toe miljoene rand vir hom aangebied is. Ons moet ook só toegewyd wees.” Daar was ŉ swaar polisieteenwoordigheid by die geleentheid te midde van gerugte dat lede van die MK Veteranevereniging die verrigtinge sou ontwrig.